**Μια πρώτη κριτική προσέγγιση των αποφάσεων της Ολ ΣτΕ για την αντισυνταγματικότητα των διατάξεων του ν. 4387/2016 περί ΕΦΚΑ**

**Η αντισυνταγματικότητα των διατάξεων του ν. 4387/2016 περί ΕΦΚΑ, γνωστού ως "Νόμου Κατρούγκαλου"-**

**Μια πρώτη κριτική προσέγγιση των σχετικών αποφάσεων της Ολομελείας του Συμβουλίου της Επικρατείας**

**I. Αναδρομή**

Με καθυστέρηση δύο ετών (δικάσιμος 7.10.2017) εκδόθηκαν οι αποφάσεις του Συμβουλίου της Επικρατείας, επί των μαζικών αι­τήσεων ακυρώσεως του συνόλου σχεδόν των Επιστημονικών Συλλό­γων και Συνδικαλιστικών Οργανώ­σεων κατά των πρώτων Υπουργικών Αποφάσεων που εκδόθηκαν κατ' εξουσιοδότηση των διατάξεων του ν. 4386/2016. Προς το παρόν, έχουν δοθεί στη δημοσιότητα περιλήψεις μερικών από τις 20 περίπου (1880 - 1891/2019) αποφάσεις της Ολομέλειας.

Η πρώτη ανάγνωση μας κατα­δεικνύει ότι το αποτέλεσμα αποτελεί μια μεγάλη νίκη των νομικών επιχει­ρημάτων και του δικαίου έναντι της αλαζονείας και της προχειρότητας με την οποία εφαρμόστηκε εις βά­ρος εκατομμυρίων ασφαλισμένων η λεγόμενη και «ασφαλιστική μεταρ­ρύθμιση».

Λογικές φωνές καθηγητών νο­μικής, της επιστημονικής υπηρεσί­ας της Βουλής, συγγραφέων και ειδικών της κοινωνικής ασφάλισης αγνοήθηκαν ή και λοιδορήθηκαν και το «νέο» εγκαταστάθηκε με συ­νοπτικές διαδικασίες, παρά την ομό­φωνη αντίδραση των Κοινωνικών Φορέων.

Στο δίκαιο αγώνα αυτό, σημα­ντική συνδρομή είχε το Δικηγορι­κό Σώμα, που έδωσε τη μάχη στην κοινωνία αλλά και στο ανώτατο Δικαστήριο. Υπό την Προεδρία και την καθοδήγηση του Βασίλη Αλε­ξανδρή, συντάχθηκε η αίτηση ακύ­ρωσης που υπέγραφαν όλοι οι Πρό­εδροι των Δικηγορικών Συλλόγων και πολλοί μεμονωμένοι άμισθοι και έμμισθοι δικηγόροι. Για την τιτάνια προσπάθεια συλλογής στοιχείων και συγγραφής εργαστήκαμε ομού με τη Διοίκηση του Σώματος σειρά εγκρίτων νομικών, ενώ το τελικό βάρος της τελικής σύνταξης και υποστήριξης της αίτησης ενώπιον του ΣτΕ είχαν οι καθηγητές κ. κ. Φί­λιππος Σπυρόπουλος και Ξενοφών Κοντιάδης, προς τους οποίους οφεί­λουμε να απονείμουμε τα εύσημα και τις ευχαριστίες μας.

Αυτονόητο είναι ότι δεν μπο­ρώ να ξεχάσω τις μέρες εκείνες, τις ενημερωτικές εκδηλώσεις, τον απεργιακό αγώνα, τη φλόγα του νυν Προέδρου της Ολομέλειας Δημήτρη Βερβεσού και τελευταίου Προέδρου της Διοικούσας Επιτροπής Νομικών του ΕΤΑΑ, καθώς και τη σημαντική συνδρομή των συναδέλφων της νο­μικής υπηρεσίας του ΔΣΑ.

Με πραγματική αίσθηση ευθύ­νης, εν όψει και της μακροχρόνιας υπηρεσίας μου σε φορείς Κοινωνι­κής Ασφάλισης, αλλά και της ιδιό­τητας του ασφαλισμένου και Προέ­δρου των εμμίσθων δικηγόρων, που εθίγησαν ίσως περισσότερο από την επέλαση του ν. 4387/2016, επέλεξα να απόσχω από την εκπροσώπηση του ΕΦΚΑ που υπήρξε διάδικος στις δίκες. Άλλωστε, το δικαίωμα αυτό μου το δίνει ο Κώδικας Δικηγόρων (έκφραση αντίθετης νομικής άπο­ψης), ενώ το χρέος μου ως Πρόε­δρος της Ένωσης Εμμίσθων Δικη­γόρων επέβαλε την άσκηση αίτησης ακύρωσης κατά των αυτών Αποφά­σεων, γεγονός που πραγματοποιή­θηκε με την πολύτιμη συνδρομή του καθηγητή και συναδέλφου κ. Χάρη Τσιλιώτη, που υπέγραψε το πρω­τοποριακό εκείνο δικόγραφο, που δυστυχώς δεν είχε την τύχη να είναι μεταξύ εκείνων που προτάχθηκαν προς συζήτηση από τον Πρόεδρο του ΣτΕ.

Το αποτέλεσμα των αποφάσεων δικαιώνει τις νομικές μου απόψεις, τις οποίες έχω κατά καιρούς δια­τυπώσει σε σχετική αρθρογραφία, αλλά και στο βιβλίο μου «Ασφαλιστι­κή Μεταρρύθμιση και Νομικά Επαγ­γέλματα», 2017, στο οποίο υπάρχει και το δικόγραφό μας.

**II. Η αντισυνταγματικότητα του Νόμου**

 **1. Πεδίο εισφορών**

Με τις αποφάσεις 1880 και 1888/2019 της Ολομελείας του Συμ­βουλίου της Επικρατείας κρίθηκε ότι αντίκειται στο άρθρο 4 παρ. 1 του Συντάγματος η δια των άρθρων 39, 40 και 41 του ν. 4387/2016 θέ­σπιση ασφαλιστικών εισφορών για την υπαγωγή στην ασφάλιση του ΕΦΚΑ των μη μισθωτών ασφαλι­σμένων στο ίδιο ποσοστιαίο ύψος με εκείνο των ασφαλιστικών ει­σφορών που ο νόμος προβλέπει για την ασφάλιση των μισθωτών, για τον λόγο δε αυτόν ακυρώθη­καν: α) η 61502/3399/30.12.2016 απόφαση του Υφυπουργού Εργα­σίας, Κοινωνικής Ασφαλίσεως και Κοινωνικής Αλληλεγγύης με τίτλο «Προσδιορισμός της βάσης υπο­λογισμού ασφαλιστικών εισφορών αυτοαπασχολούμενων και ελεύθε­ρων επαγγελματιών από 1.1.2017», όπως αυτή τροποποιήθηκε με την 2559/1453/2.6.2017 απόφαση του Υφυπουργού Εργασίας, Κοι­νωνικής Ασφαλίσεως και Κοινωνι­κής Αλληλεγγύης, β) η Φ.80000/ οικ.60298/1472/23.12.2016 από­φαση του ιδίου Υφυπουργού με τίτλο «Προθεσμία καταβολής, από 1.1.2017, των ασφαλιστικών εισφο­ρών ασφαλισμένων, ελευθέρων επαγγελματιών και εμμίσθων, οι οποίοι έως την έναρξη του ν. 4387/2016 υπάγονταν στην ασφά­λιση του ΟΑΕΕ, του ΕΤΑΑ και του ΟΓΑ» και γ) η 25598/1452/2.6.2017 κοινή απόφαση των Υφυπουργών Οικονομίας και Εργασίας, Κοινω­νικής Ασφαλίσεως και Κοινωνικής Αλληλεγγύης

με τίτλο «Τροποποίηση της 61501/3398/30.12.2016 (ΦΕΚ Β- 4330) απόφασης των Υπουργών Οικονομικών και Εργασίας Κοινω­νικής Ασφάλισης και Κοινωνικής Αλληλεγγύης "Προσδιορισμός της βάσης υπολογισμού ασφαλιστικών εισφορών ασφαλισμένων στον ΟΓΑ από 1.1.2017"».

Ειδικότερα, κρίθηκε ότι η υπα­γωγή στην ασφάλιση, κατά τις διατά­ξεις αυτές, μισθωτών και μη μισθω­τών, ήτοι κατηγοριών ασφαλισμένων με ουσιωδώς διαφορετικές συνθή­κες απασχολήσεως και παραγωγής εισοδήματος, υπό ενιαίους κανόνες εισφορών και παροχών (άρθρα 39, 40 και 41 του ν. 4387/2016), αντί­κειται στη συνταγματική αρχή της ισότητας, από της απόψεως της ενι­αίας μεταχειρίσεως προσώπων που τελούν υπό διαφορετικές συνθήκες. Πράγματι, κατά το διανεμητικό σύ­στημα καθορισμένων παροχών, το οποίο επέλεξε ο νομοθέτης για τον νέο φορέα, ασφαλισμένοι οιασδή­ποτε κατηγορίας από τις υπαγόμε­νες στον ενιαίο ασφαλιστικό φορέα με τις ίδιες συντάξιμες αποδοχές (για τις οποίες κατέβαλαν εισφορές) και τον ίδιο χρόνο ασφαλίσεως απο­κτούν την ίδια ασφαλιστική παροχή (κύρια σύνταξη). Στην χρηματοδό­τηση της παροχής αυτής τόσο η ασφαλιζόμενη μισθωτή εργασία όσο και τα ασφαλιζόμενα επαγγέλματα συμβάλλουν με το ίδιο ποσοστό ει­σφοράς (20%) επί του εισοδήματος που παράγουν. Την παροχή, όμως, αυτή οι μη μισθωτοί ασφαλισμένοι (αυτοαπασχολούμενοι, ελεύθεροι επαγγελματίες και αγρότες) απο­κτούν έχοντας καταβάλει το σύνολο της ως άνω εισφοράς επί του εισο­δήματος που πραγματοποιούν από το επάγγελμά τους, ενώ οι μισθωτοί ασφαλισμένοι αποκτούν την ίδια πα­ροχή έχοντας καταβάλει εισφορά **6,67%** επί των αποδοχών τους από την εργασία τους, καθώς το υπόλοιπο της εισφοράς **(13,33%)** βαρύνει τους εργοδότες τους. Συνεπώς οι μη μισθωτοί ασφαλισμένοι, μη έχοντες εργοδότη βαρυνόμενο με τμήμα της δικής τους εισφοράς, καταβάλλουν τριπλάσιο μέρος του εισοδήματος τους ως αντιπαροχή για να έχουν πρόσβαση στην κοινωνική ασφάλιση και να έχουν απόληψη της ίδιας παροχής σε σχέση με τους μισθωτούς ασφαλισμένους και, μάλιστα, χωρίς το ύψος των καταβληθεισών εισφορών τους να συνδιαμορφώνει, όπως στο σύστημα καθορισμένων εισφορών, το ύψος της ασφαλιστικής παροχής. Ίδιας τάξεως δε διαφορά προκύπτει και στις οριζόμενες στον νόμο εισφορές για την υγειονομική περίθαλψη.

Η κρίση αυτή είναι σύμφωνη με όσα είχε προβάλει η επιστημονική υπηρεσία της Βουλής, αλλά και το δικόγραφο του Δικηγορικού σώματος με μακροσκελή ανάπτυξη του ζητήματος, όπως φυσικά και τα δικόγραφα των λοιπών Επιστημονικών Φορέων, αλλά και του Οικονομικού Επιμελητηρίου που εν τέλει έτυχε αποδοχής.

Με τις ίδιες αποφάσεις κρίθηκε ότι οι συνέπειες της αντισυνταγματικότητας των ανωτέρω διατάξεων πρέπει να επέλθουν από τη δημοσίευση των αποφάσεων της Ολομελείας (άρθρο 50 παρ. 3β του η.δ. 18/1989).

**2.Πεδίο κυρίων συντάξεων**

 Με την 1891/2019 απόφαση της Ολομέλειας ακυρώθηκε η 26083/887/7.6.2016 απόφαση του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης και του Αναπληρωτή Υπουργού Οικονομικών με τίτλο -Αναπροσαρμογή κύριων συντάξεων - Προστασία καταβαλλόμενων συντάξεων (Β 1605,/ 7.6.2016 και διορθώσεις σφαλμάτων Β 1623/8.6.2016 και Β 88/1.7.2016). Ειδικότερα, έγινε δεκτό, ότι ναι μεν υπάρχει κλιμάκωση , ως προς τα θεσπιζόμενα με το άρθρο 8 του ν. 4387/2016 ποσοστά αναπληρώσεως βάσει των οποίων υπολογίζεται η ανταποδοτική σύνταξη και τα οποία εφαρμόζονται και για τον επανυπολογισμό των ήδη καταβαλλόμενων κύριων συντάξεων, τα ποσοστά δηλαδή αυτά αυξάνονται προοδευτικά ανά κλίμακα ετών ασφάλισης, τα νέα, όμως , αυτά ποσοστά αναπληρώσεως, αυτά καθαυτά, είναι ιδιαιτέρως χαμηλά, η δε εφαρμογή τους, ως εκ του ύψους και της ανά τριετία κλιμακώσεως τους, τόσο στον μέσο όρο των μηναίων αποδοχών καθ' όλη τη διάρκεια του ασφαλιστικού βίου προκειμένου για τους μελλοντικούς συνταξιούχους, όσο και στον συντάξιμο μισθό επί του οποίου κανονίσθηκε η χορηγηθείσα σύνταξη προκειμένου για τους ήδη συνταξιούχους , οδηγεί στη χορήγηση ανταποδοτικής συνταξιοδοτικής παροχής, η οποία τελεί σε προφανή δυσαναλογία προς τις ανωτέρω αποδοχές, εν όψει του ότι το υψηλότερο ποσοστό αναπληρώσεως των εν λόγω αποδοχών είναι κατώτερο του 50%, και προς τις καταβληθείσες με βάση τις αποδοτικές αυτές εισφορές. Υπό τα δεδομένα αυτά , τα συγκεκριμένα ποσοστά αναπληρώσεως παραβιάζουν την αρχή της ανταποδοτικότητας η οποία αποτελεί έκφανση της αρχής της αναλογικότητας υπό την έννοια της υπέρβασης του ανεκτού ορίου μέχρι του οποίου είναι επιτρεπτή κατά το Σύνταγμα η έλλειψη ανταποδοτικότητας εισφορών -παροχών.

 Θα πρέπει να σημειώσω πως το σημείο αυτό είχα επισημάνει ενδελεχώς σε αρθρογραφία μου, αλλά και στο βιβλίο μου αποδεικνύοντας με πίνακες υπολογισμών πως «…το σύστημα ποσοστών αναπλήρωσης "τιμωρεί" αυτούς που έχουν συνεισφέρει τα περισσότερα δηλαδή αυτούς που έχουν περισσότερο χρόνο ασφάλισης.Οι αρχές της αναλογικότητας και ανταποδοτικότητας χάνονται». (Ασφαλιστική Μεταρρύθμιση και Νομικά Επαγγέλματα ,2017 σ 175 επ).

**3. Πεδίο επικουρικών συντάξεων**

 Με την 1889/2019 απόφαση της Ολομέλειας , ακυρώθηκε η οικ. 23123/785/7.6.2016 απόφαση του Υφυπουργού Εργασίας Κοινωνικής

Ασφάλισης και Κοινωνικής Αλληλεγγύης με τίτλο «καθορισμός των τεχνικών παραμέτρων σχετικά με τις παροχές του Ενιαίου Ταμείου Επικουρικής Ασφάλισης» (Β1604/7.6.2016).

 Με την 1890/2019 απόφαση της Ολομελείας, ακυρώθηκε η οικ. 25909/470/7.6.2016 απόφαση του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης "Αναπροσαρμογή καταβαλλόμενων συντάξεων του Ενιαίου Ταμείου Επικουρικής Ασφάλισης".

Ειδικότερα κρίθηκε, κατά πλειοψηφία, ότι η διάταξη της παρ. 1 του άρθρου 96 του ν. 4387/2016, όπως ισχύει, κατ' επίκληση της οποίος εκδόθηκε η πιο πάνω απόφαση του Υφυπουργού Εργασίας, Κοινωνικής Ασφάλι­σης και Κοινωνικής Αλληλεγγύης, είναι αντισυνταγματική, για τον λόγο ότι πριν από τη ψήφι­ση του ως άνω ν. 4387/2016 δεν εκπονήθηκε αναλογιστική μελέτη, που να τεκμηριώνει τη βιωσιμότητα του κλάδου επικουρικής ασφαλί­σεως του ΕΤΕΑΕΠ, εν όψει των νέου τρόπου υπολογισμού της επικουρικής συντάξεως για το μέλλον και του αυτόματου μηχανισμού εξισορροπήσεως που προβλέπονται στο όρθρο 96 παρ. 1 του ν. 4387/2016, όπως ισχύει, του επανυπολογισμού - αναπροσαρμογής των ήδη καταβαλλόμενων κατά τη δημοσίευση του εν λόγω νόμου συντάξεων που προβλέπεται στο άρθρο 96 παρ. 4 αυτού, όπως ισχύει, καθώς και της αυξήσεως των εισφορών για την επικου­ρική σύνταξη κατά την εξαετία 2016 έως 2022, που προβλέπεται στο άρθρο 97 του νόμου.

Και με την απόφαση αυτή, το Δικαστήριο έκρινε, κατά πλειοψηφία, ότι συντρέχουν λό­γοι δημοσίου συμφέροντος που επιβάλλουν, κατ' εφαρμογή του άρθρου 50 παρ 3β του π.δ. 18/1989 τα αποτελέσματα της ακυρώσεως να επέλθουν από την δημοσίευση της 1889/2019 αποφάσεως.

**III. Απαρίθμηση Διατάξεων**

Μετά την ανωτέρω επισκόπηση, έχω την άποψη ότι χρήζουν άμεσης αντικατάστασης τα ακόλουθα άρθρα του ν. 4387/2016 και φυσικά οι κατ' εξουσιοδότηση αυτών εκδοθείσες Υπουργικές Αποφάσεις.

Α) Άρθρο 8 (ανταποδοτική σύνταξη) ιδίως ως προς τα ποσοστά αναπλήρωσης.

Β) άρθρο 14 (αναπροσαρμογή συντάξεων -προστασία καταβαλλομένων συντάξεων) ως προς την παραπομπή στο άρθρο 8 και τα ποσοστά αναπλήρωσης.

Γ) άρθρο 28 (ανταποδοτική σύνταξη) ιδί­ως ως προς τα ποσοστά αναπλήρωσης και την σύνδεση της ανταποδοτικής σύνταξης με τις εισφορές των μη μισθωτών (άρθρα 39 και 40).

Δ) άρθρο 33 ( αναπροσαρμογή συντάξεων-προστασία καταβαλλόμενων συντάξεων ) ως προς την παραπομπή στο άρθρο 28.

Ε) άρθρο 39 (εισφορές αυτοαπασχολουμένων και ελευθέρων επαγγελματιών) ως προς τον τρόπο υπολογισμού των εισφορών ιδίως ως προς το ύψος του ποσοστού σε αντιδιαστολή με την επιβάρυνση των μισθωτών.

ΣΤ) άρθρο 39Α (ασφαλιστική εισφορά νέων ασφαλισμένων τ. ΕΤΑΑ) ως προς τον τρόπο υπολογισμού των εισφορών, ιδίως ως προς το ύψος του ποσοστού σε αντιδιαστολή με την επιβάρυνση των μισθωτών.

Ζ) άρθρο 40 (εισφορές ασφαλισμένων στον ΟΓΑ) για τους ανωτέρω λόγους.

Η) άρθρο 41 (εισφορές υγειονομικής περίθαλψης) για τους ανωτέρω λόγους.

θ) άρθρο 96 (παροχές ΕΤΕΑ - αναπροσαρμογή καταβαλλομένων συντάξεων).

Είναι σαφές ότι το κυριότερο μέρος του ν. 4387/2016 έχει ήδη κριθεί αντισυνταγματικό ενώ σειρά κανονιστικών διατάξεων, εγκυκλίων και διαδικασιών του ΕΦΚΑ και του ΕΤΕΑΕΠ χρήζουν αναμορφώσεως.

**IV. Μέτωπο αναδρομικών διεκδικήσεων συντάξεων**

Με την 1890/2019 απόφαση της Ολομέλειας κρίθηκαν επαρκώς αιτιολογημένες οι ρυθμίσεις , που αφορούν τον επανυπολογισμό των ήδη καταβαλλόμενων κατά την έναρξη ισχύος του ν. 4387/2016 κύριων και επικουρικών συντάξεων για τον οποίο λαμβάνεται υπόψη ως βάση και στις δύο περιπτώσεις, το ύψος των συντάξεων , κύριων και επικουρικών αντίστοιχα, όπως είχαν διαμορφωθεί στις 31.12.2014, δηλαδή μετά τις επελθούσες και κριθείσες ως αντισυνταγματικές με τις 2287-2288/2015 αποφάσεις της Ολομέλειας του Δικαστηρίου περικοπές των ν. 4051/2012 και 4093/2012. Εν προκειμένω δε η επίμαχη ρύθμιση -η επιλογή δηλαδή από τον νομοθέτη, ως βάσεως υπολογισμού της συντάξεως των παλαιών συνταξιού­χων όπως αυτή είχε διαμορφωθεί' με τις κατά το ανωτέρω κριθείσες ως αντισυνταγματικές περικοπές- η οποία δεν παρίσταται μεμονω­μένη, αλλά εντάσσεται σε ένα ευρύτερο πλέγ­μα μέτρων του νέου ριζικώς αναμορφωμένου ασφαλιστικού συστήματος του ν. 4387/2016. με τα οποία δεν επέρχονται απλώς οριζόντιες περικοπές προς εξυπηρέτηση αμιγώς δημοσι­ονομικών στόχων, όπως με τους προηγούμε­νους νόμους, αλλά θεσπίζονται διαρθρωτικές αλλαγές του συστήματος προς επίτευξη του δημοσίου συμφέροντος σκοπού διασφαλίσε­ως της βιωσιμότητας του ασφαλιστικού συστή­ματος αιτιολογείται επαρκώς, εκτιμώμενου και του συνολικού δημοσιονομικού οφέλους της και της ουσιαστικής συνεισφοράς της στη συ­γκράτηση της συνταξιοδοτικής δαπάνης και, κατ' επέκταση, στην επίτευξη -βραχυπρόθε­σμα και μεσοπρόθεσμα- του επιδιωκόμενου στόχου της διατηρήσεως της βιωσιμότητας του ασφαλιστικού συστήματος.

Από την πρώτη επισκόπηση της κρίσεως αυτής, θεωρούμε ότι μάλλον περιορίζονται δραστικώς χρονικά (πιθανόν από 1.7.15 έως 12.5.16) οι διεκδικήσεις αναδρομικών περικοπών συντάξεων καθόσον με την κρίση αυτή (με ισχυρή μειοψηφία 12 συμβούλων και 2 παρέδρων), θεωρείται επαρκώς αιτιολογημένος ο επανυπολογισμός των καταβαλλόμενων κύριων και επικουρικών συντάξεων με τον ν. 4387/2016 όπως αυτές είχαν διαμορφωθεί στις 31.12.2014, δηλαδή με τις κριθείσες ως αντισυνταγματικές περικοπές των ν. 4051 και 4093/2012. Ο ισχυρισμός προβάλλεται ήδη ως άμυνα του ΕΦΚΑ και του ΕΤΕΑΕΠ στις χι­λιάδες εκκρεμείς αγωγές των συνταξιούχων, και πλέον απομένει να δούμε την κρίση επ' αυτού των Δικαστηρίων της ουσίας.

**V. Επίλογος**

Τελειώνοντας αυτήν την πρώτη σύντομη επισκόπηση και ανοίγοντας τον επιστημονικό διάλογο, θα ήθελα να απευθύνω ένα μήνυμα προς τους ιθύνοντες: Nα σπεύσουν γρήγορα και μεθοδευμένα σε συμμόρφωση προς τις ακυρωτικές αποφάσεις, χωρίς αλαζονεία και ακούγοντας τις απόψεις των Οργανώσεων των ασφαλισμένων, με γνώμονα να αμβλυνθεί ο εισπρακτικός χαρακτήρας και να επιστρέ­ψει η απαραίτητη ευαισθησία στην κοινωνική ασφάλιση. Μια ματιά στα ποσοστά εισπραξιμότητας και στη συρροή δεκάδων χιλιάδων στη ρύθμιση του ν. 4611 /2016 δείχνει με σαφήνεια πως οι ασφαλισμένοι (ιδίως οι νέοι) δεν αντέ­χουν καμία περαιτέρω αύξηση των εισφορών. Αντίθετα, περιμένουν την -και εξαγγελθείσα μείωσή τους.

**Ανδρέας Π. Κουτσόλαμπρος**

**Προέδρος Ένωσης Εμμίσθων Δικηγόρων.**

**Σύμβουλος ΔΣΑ.**

**Προϊστάμενος Τμήματος μη μισθωτών ΔΝΥ ΕΦΚΑ**